ЧРЕЗ

ПРЕДСЕДАТЕЛЯ НА

НАРОДНОТО СЪБРАНИЕ

ДО

МИНИСТЪРА НА ЗЕМЕДЕЛИЕТО И ХРАНИТЕ Г-ЖА ДЕСИСЛАВА ТАНЕВА

**ПИТАНЕ**

От проф. Иван Костадинов Станков

народен представител от ПГ на АБВ

На основание чл. 90, ал. 1 от Конституцията на Република България и чл. 94 от Правилника за организацията и дейността на Народното събрание, внасям питане

ОТНОСНО: Политика на МЗХ за стимулиране на земеделските производители от дребния и среден земеделски бизнес.

**Уважаема госпожо министър**,

През годините на прехода при условията на пазарната икономика и свободния пазар се създаде сериозна диспропорция между едрото и дребно земеделско производство. Липсата на Национална земеделска стратегия и неопределените приоритетни дейности в сектора, както и неопределянето на ограничения относно размера на стопанисваните и обработвани площи създадоха условия за огромно окрупняване и нарушаване на структурата. Сега около 5 500 фермери стопанисват 82% от земята и прилагат модерно земеделие, но производството е насочено главно към зърнени и маслодайни култури. Останалите около 250 хил. земеделски производители стопанисват 18% от земята, като производствената им дейност е на ниско технологично ниво и с незадоволителна икономическа ефективност. Това е основната причина и за ниските им доходи и влошен жизнен стандарт.

**Питането ми към Вас е:**

Какви са политиката и вижданията на МЗХ за бъдещото развитие на дребното и средно земеделско производство и какви стимули се предвиждат за същите през новия програмен период?

София, 14.01.2016г. Народен представител:

Н.п.проф. Иван Станков